പട്ടയമില്ലാത്ത കര്ഷകര്ക്കും ധനസഹായം തൃശൂര്: പട്ടയമില്ലാത്ത കര്ഷകര്ക്കും ധനസഹായം ഉറപ്പാക്കി പുത്തൂരില് മിന്നല്ച്ചുഴലിയിലുണ്ടായ നാശനഷ്ടങ്ങളില് അടിയന്തര നടപടിക്കായി കൃഷിമന്ത്രി പി. പ്രസാദുമായി തത്സമയം ഫോണില് ബന്ധപ്പെട്ട് റവന്യൂ മന്ത്രി കെ. രാജന്. ചുഴലിക്കാറ്റില് കൃഷി നഷ്ടം വ്യാപകമായതിനാല് നഷ്ടപരിഹാര തുകയ്ക്ക് പുറമെ കൂടുതല് തുക ലഭ്യമാക്കാനുള്ള നടപടി തീരുമാനിക്കാനായാണ് കൃഷിമന്ത്രിയുമായി ബന്ധപ്പെട്ടത്. മിന്നല് ചുഴലിയിലുണ്ടായ നാശനഷ്ടവുമായി ബന്ധപ്പെട്ട് റവന്യൂ മന്ത്രിയുടെ അദ്ധ്യക്ഷതയില് ചേര്ന്ന യോഗത്തിനിടെയായിരുന്നു മന്ത്രിയുടെ ഇടപെടല്. പട്ടയമില്ലാത്ത ഭൂമിയില് നില്ക്കുന്ന കാര്ഷിക വിളകള്ക്ക് ധനസഹായം ലഭ്യമാക്കാന് പഞ്ചായത്ത് സെക്രട്ടറിയുടെയും പഞ്ചായത്ത് മെമ്ബര്മാരുടെയും സാക്ഷ്യപത്രത്തിന്റെ അടിസ്ഥാനത്തില് നഷ്ടപരിഹാര തുക അനുവദിക്കാമെന്ന് കൃഷിമന്ത്രി ഉദ്യോഗസ്ഥര്ക്ക് നിര്ദ്ദേശം നല്കി. ചുഴലി ബാദ്ധ്യത പ്രദേശത്ത് നാശനഷ്ട തോത് യുദ്ധകാലാടിസ്ഥാനത്തില് റവന്യൂ, എല്.എസ്.ജി.ഡി, വനം, കൃഷി വകുപ്പും, വൈദ്യുതി പുന:സ്ഥാപിക്കാന് കെ.എസ്.ഇ.ബിയും അടിയന്തര നടപടി സ്വീകരിച്ചുവെന്ന് മന്ത്രി യോഗത്തില് പറഞ്ഞു. റവന്യൂ ഡിവിഷണല് ഓഫീസര് പി.എ വിഭൂഷണ്, ഡി.എം ഡെപ്യൂട്ടി കളക്ടര് എ.ജെ മധുസൂദനന്, തൃശൂര് ഡി.എഫ്.ഒ എസ്. ജയശങ്കര്, തഹസില്ദാര് ടി. ജയശ്രീ, ജനപ്രതിനിധികള് തുടങ്ങിയവര് യോഗത്തില് പങ്കെടുത്തു.